Na temelju članka 37. Statuta Koprivničko-križevačke županije (“Službeni glasnik Koprivničko-križevačke županije” broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20., 3/21. i 4/21.-pročišćeni tekst) Županijska skupština Koprivničko-križevačke županije na 7. sjednici održanoj 14. lipnja 2022. donijela je

ODLUKU

o izmjenama i dopunama Odluke o osnivanju Antikorupcijskog povjerenstva

Koprivničko-križevačke županije

Članak 1.

U Odluci o osnivanju Antikorupcijskog povjerenstva Koprivničko-križevačke županije (“Službeni glasnik Koprivničko-križevačke županije” broj 17/13.) mijenja se članak 1. koji sada glasi:

„Županijska skupština Koprivničko-križevačke županije (u daljnjem tekstu: Županijska skupština) osniva Antikorupcijsko povjerenstvo Koprivničko-križevačke županije (u daljnjem tekstu: Povjerenstvo), kao savjetodavno tijelo Županijske skupštine za praćenje i suzbijanje korupcije na području Koprivničko-križevačke županije (u daljnjem tekstu: Županija) te kao drugostupanjsko tijelo za praćenje primjene Kodeksa ponašanja članova Županijske skupštine Koprivničko-križevačke županije (u daljnjem tekstu: Kodeks).

Cilj osnivanja Povjerenstva je poticanje odgovornosti u obavljanju javnih dužnosti, otvorenost vlasti i odlučivanja te sprječavanje korupcije.“.

Članak 2.

U članku 3. dodaje se stavak 3. koji glasi:

„Povjerenstvo prati primjenu Kodeksa ponašanja članova Županijske skupštine Koprivničko-križevačke županije (u daljnjem tekstu: Kodeks) u drugom stupnju te u obavljanju svih poslova propisanih Kodeksom postupa u skladu odredbama istog.“

Članak 3.

U članku 5. stavku 1. riječi „do unazad tri (3) godine“ zamjenjuju se riječima „odnosno kandidat nezavisne liste zastupljene u Županijskoj skupštini unazad pet (5) godina.“.

U članku 5. stavku 3. mijenja se podstavak 4. koji glasi:

„- dokaz o prebivalištu kandidata, unazad šest (6) mjeseci od dana podnošenja prijave,“.

U članku 5. stavku 3. mijenja se podstavak 7. koji glasi:

„- vlastoručnu potpisanu izjavu da nije član političke stranke odnosno kandidat liste grupe birača zastupljene u Županijskoj skupštini unazad 5 godina od dana podnošenja prijave.“.

U članku 5. stavku 4. brišu se riječi „i lokalnim tiskanim medijima“.

Članak 4.

Članak 8. mijenja se i glasi:

„Povjerenstvo na prvoj sjednici bira predsjednika i zamjenika predsjednika većinom glasova svih članova.“.

Članak 5.

Članak 14. mijenja se i glasi:

„Stručne i administrativne poslove za Povjerenstvo obavljat će upravno tijelo Koprivničko-križevačke županije nadležno za poslove Županijske skupštine.“.

PRIJELAZNE I ZAVRŠNE ODREDBE

Članak 6.

Povjerenstvo imenovano Rješenjem o imenovanju članova Antikorupcijskog povjerenstva Koprivničko-križevačke županije („Službeni glasnik Koprivničko-križevačke županije“ broj 17/21, 25/21) nastavit će s radom sve do isteka svog mandata.

Članak 7.

Ova Odluka o izmjenama i dopunama Odluke o osnivanju Antikorupcijskog povjerenstva

Koprivničko-križevačke županije stupa na snagu osmog dana od dana objave u „Službenom glasniku Koprivničko-križevačke županije“.

ŽUPANIJSKA SKUPŠTINA

KOPRIVNIČKO-KRIŽEVAČKE ŽUPANIJE

KLASA: 029-01/22-02/24

URBROJ: 2137-02/05-22-2

Koprivnica, 14. lipnja 2022.

|  |  |
| --- | --- |
|  | PREDSJEDNIK  Damir Felak, dipl.ing. |

O B R A Z L O Ž E N J E

Korupcija je štetna društvena pojava koja narušava temeljne društvene vrijednosti. Ona je povijesni, psihološki, sociološki, gospodarski, politički i pravni fenomen. U najširem smislu, to je svaka zlouporaba javnih ovlasti radi ostvarenja privatnih probitaka. U užem smislu, korupcija se može definirati kao čin nedopuštene razmjene između javnog dužnosnika i druge osobe u cilju ostvarivanja vlastitih probitaka. To je svaki čin kojim se, suprotno javnom interesu, nedvojbeno krše moral i pravne norme te povređuju temelji vladavine prava.

Cilj osnivanja Antikorupcijskog povjerenstva u Koprivničko-križevačkoj županiji (u daljnjem tekstu: Povjerenstvo) je poticanje odgovornosti u obnašanju javnih dužnosti, otvorenost vlasti i odlučivanja te sprečavanje korupcije.

Zbog promjene zakonskih i podzakonskih propisa potrebno je uskladiti odredbe Odluke o osnivanju Antikorupcijskog povjerenstva Koprivničko-križevačke županije („Službeni glasnik Koprivničko-križevačke županije“ broj 17/13.) (u daljnjem tekstu: Odluke) na način da se uredi djelokrug postupanja Povjerenstva kao drugostupanjskog tijela koje će biti nadležno za praćenje primjene Kodeksa ponašanja članova Županijske skupštine Koprivničko-križevačke županije kao i novi uvjeti vezano za kandidaturu za članove Povjerenstva.

Sukladno navedenom, predlaže se Županijskoj skupštini donošenje Odluke o izmjenama i dopunama Odluke o osnivanju Antikorupcijskog povjerenstva Koprivničko-križevačke županije u predloženom tekstu.

UPRAVNI ODJEL ZA POSLOVE ŽUPANIJSKE SKUPŠTINE

I PRAVNE POSLOVE